ރައީސުލްޖުމްހޫރިއްޔާ މުޙަންމަދު ނަޝީދު ދެއްވި 130 ވަނަ ރޭޑިޔޯ ޚިޠާބު | Landhooinfo\nރައީސުލްޖުމްހޫރިއްޔާ މުޙަންމަދު ނަޝީދު ދެއްވި 130 ވަނަ ރޭޑިޔޯ ޚިޠާބު\nމިއަދަކީ 13 ޖެނުއަރީ 2012 ވީ ހުކުރު ދުވަސް. ތެލަސީމިއާ ކޮންޓްރޯލް ކުރުމުގެ ބިލް އަޅުގަނޑު ތަޞްދީޤުނުކޮށް، އަލުން އަނބުރާ ރައްޔިތުންގެ މަޖިލީހަށް ފޮނުވާލުމާ ގުޅިގެން، ތެލަސީމިއާ ކުދިންގެ ބެލެނިވެރިން، އެކަމުގެ ހިތްހަމަނުޖެހުންތައް އެބަ ފާޅުކުރައްވާ. އަޅުގަނޑު މިއަދު މިކަމާ ގުޅޭގޮތުން ދެތިން ނުކުތާއެއް ފާހަގަކޮށްލަން ބޭނުން. ފުރަތަމަ ކަމަކަށް، މިހާރު ރާއްޖޭގައި ޞިއްޙީ ފަރުވާދިނުން، ޞިއްޙީ ޚިދްމަތް ދިނުން، މި ޚިދްމަތް ދިނުމަކީ، ޤާނޫނު ނަންބަރު 2011/15 އެއީ އިޖްތިމާޢީ ޞިއްޙީ އިންޝުއަރެންސްގެ ޤައުމީ ނިޒާމުގެ ޤާނޫނުގެ ތެރެއިން ދެވޭގޮތަށް އިންތިޒާމު ކުރެވިފައި އޮތް ޤާނޫނެއް. އަދި އޮންނަ ނިޒާމެއް. [އާސަންދަ] ޕްރޮގްރާމް އަޅުގަނޑުމެން ފަށައިގެންއިރު، އެ އިންޝުއަރެންސް ޕްރޮގްރާމްގެ ކަވަރޭޖްގެ ތެރޭގައި ތެލަސީމިއާ ކުދިންނަށް ބޭނުންވާ ވަކި ޚާއްޞަ ކަންތައްތައް، އޭގައި ހިމެނިފައިނުވެ އޮތްކަމުން، ތެލަސީމިއާ ކުދިންނަށް ބޭނުންވާ ޚިދްމަތްތައް ހޯދުމުގައި، އިންޝުއަރެންސްގެ އުޞޫލުން ނުވަތަ ޚަރަދުތައް ފޫބައްދައިދިނުމުގައި، އެ އިންޝުއަރެންސްގެ ސްކީމް ބޭނުންކޮށްގެން، އެކަން ކުރުމަށް އޮންނަނީ ދަތިތަކަކާ ކުރިމަތިލާން ޖެހިފައި.\nސަރުކާރުން މިހާރު ނިންމާފައިވަނީ، އާސަންދަ އިންޝުއަރެންސްގެ ތެރޭގައި، ތެލަސީމިއާ ކުދިންގެ ހުރިހާ ކަމެއް، އޭގެ ކަވަރޭޖްގެ ތެރޭގައި ހިމެނުމަށް. އޭރުން މިހާރުއްސުރެ ފެށިގެން ތެލަސީމިއާ ކުދިންގެ މައިންބަފައިންނަށްވެސް، އެކުދިންނަށް ބޭނުންވާ ވަކި ޚާއްޞަ ފަރުވާ ހޯދުމުގައި ކުރަންޖެހޭ އެއްވެސް ޚަރަދެއް ކުރާކަށް ނުޖެހޭނެ. މުޅި ހުރިހާ ކަމަކީ އާސަންދަ އިންޝުއަރެންސްގެ ތެރޭގައި ހިމެނިގެންދާނެ ކަމަކަށްވާނެ.\nވީމާ، އަޅުގަނޑަށް ފެންނަ ފެނުމުގައި، ސީދާގޮތުގައި ސަރުކާރުގެ ސިޔާސަތުތަކަށް ބަދަލެއް ގެނައުމަށް ތެލަސީމިއާ ގުޅޭ ބިލުން މަސައްކަތް ކުރެވިފައި އޮތްކަން، އެ ބިލް ބައްލަވައިލެއްވި ކޮންމެ ބޭފުޅަކަށްވެސް އެނގިވަޑައިގަންނަވާނެ. އެ ބިލް އޮތީކީއެއް ހަމައެކަނި ތެލަސީމިއާ ކުދިންނަށް ފަރުވާއެއް ހޯދައިދިނުމުގެ ނިޔަތުގައި ފަރުމާ ކުރެވިފައެއް ނޫން. މިއަދު އާސަންދަގެ އިންޝުއަރެންސްގެ ކަވަރޭޖްގައި ތެލަސީމިއާ ކުދިން ހިމެނުމުން، އެކުދިންނަށް ބޭނުންވާ ހުރިހާ ފަރުވާއެއް އިރާދަކުރެއްވިއްޔާ ލިބޭނެ. އަދި އެކަމަށް ހިނގާ ޚަރަދުތައްވެސް އިންޝުއަރެންސްގެ އުޞޫލުގެ ތެރެއިން ހަމަޖެހިގެންދާނެ. އެހެންވީމާ، އަޅުގަނޑަށް ފެންނަ ފެނުމުގައި، ތެލަސީމިއާ ކުދިންގެ ބެލެނިވެރިން، އެކަމުގައި އެއްވެސް ހިތްހަމަނުޖެހުމެއް ނުވަތަ ހާސްކަމެއް އޮތުމުގެ މާނައެއް ނެތް. އިރާދަކުރެއްވިއްޔާ، އެކުދިންގެ ހުރިހާ ކަމެއްވެސް ސަރުކާރުން ދާނީ ބަލަހައްޓަމުން.\nމިދިޔަ ހަފްތާގެ ތެރޭގައި، ސަރުކާރުން ވަނީ ސަރުކާރާ ގުޅޭގޮތުން ދޮގު ވާހަކަ ދައްކަމުން ގެންދާ ފަރާތްތަކާމެދު ފިޔަވަޅު އަޅާނެ ކަމަށް އަނެއްކާވެސް ތަކުރާރުކޮށް ރައްޔިތުންނަށް ހަނދާންކޮށްދެވިފައި. ސަރުކާރުވެސް އަދި އަޅުގަނޑުވެސް، އަޅުގަނޑުމެންނާ ގުޅޭގޮތުން، ސަރުކާރާ ގުޅޭގޮތުން ކިޔާ ހުރިހާ ފާޑަކަށް ފިޔަވަޅު އެޅުމަކަށް އަދި އެ ކިޔާ ހުރިހާ ގޮތަކަށް ފިޔަވަޅު އެޅުމަކަށް ނުވަތަ ކަމެއް ކުރުމަކަށް ސަރުކާރަކުން ނުވިސްނާ. އަދި ކުރިއަށް އޮތް ތަނުގައިވެސް ނުވިސްނާނެ. އަދި އެފަދަ ކަމެއް ކުރާކަށް ސަރުކާރަކުން ނުމެ އުޅޭނެ.\nޚިޔާލުފާޅުކުރުމުގެ މިނިވަންކަމަށް ކުޑަކޮށްވެސް ލޮޅުމެއް އަރާކަށް ސަރުކާރަކުން ބޭނުމެއް ނުވާނެ. އެހެން ނަމަވެސް، ކަނޑައެޅިގެން ދޮގު ވާހަކަ، ސަރުކާރާ ގުޅޭގޮތުން ދައްކައި، ރައްޔިތުންނަށް އޮޅުވާލައި، ވަކިން ޚާއްޞަކޮށް، އެއީ ދިވެހިރާއްޖެއަށް އެހެން ދީންތައް ގެނައުމަށް މި ސަރުކާރުން މަސައްކަތްކުރާ ކަމަށް ދައްކާ ދޮގު ވާހަކަތައް، އެ އިލްޒާމުން ބަރީއަވުމަކީ، އަޅުގަނޑަށް ފެންނަ ފެނުމުގައި މި ސަރުކާރުގެ ވާޖިބެއް. އަދި ވަކިން ޚާއްޞަކޮށް، އަޅުގަނޑު ދެކެން، އަޅުގަނޑު ކޮންމެހެން ކުރަންޖެހޭ ކަމެއް ކަމަށް. މި ރާއްޖެއަށް އިތުރު ދީނެއް ގެނައުމުގެ ފިކުރަކީ، މަސައްކަތަކީ ދުވަހަކުވެސް އަޅުގަނޑުވެސް، އަޅުގަނޑު ނިސްބަތްވާ ޕާޓީވެސް އަދި މި ސަރުކާރުވެސް ކުރާނެ ކަމެއް ނޫން. ކުރަން ބޭނުންވާ ކަމެއްވެސް ނޫން. އެހެން ނަމަވެސް، އަޅުގަނޑުމެންނާއި ސަރުކާރާއި ރައްޔިތުންނާ އަދި އަޅުގަނޑާއި ރައްޔިތުންނާއި އަދި އަޅުގަނޑު ޕާޓީއާއި ރައްޔިތުންނާ ދެމެދު ޚިލާފު އުފެއްދުމަށްޓަކައި، ވިސްނުން ތަޣައްޔަރު ކުރުމަށްޓަކައި ކަނޑައެޅިގެން ބުހުތާނު ދޮގު ހައްދަވަމުން ގެންދިޔައިމާ، އެކަމަށް ސަރުކާރުން ފިޔަވަޅު އަޅަންޖެހޭނެ. އަދި އަޅުގަނޑުމެން އެކަމާ ސަރުކާރުން ފިޔަވަޅު އަޅާނަން.\nއަޅުގަނޑުމެންނަށް މިދިޔަ ހަފްތާ ނިމިގެންދިޔައިރުގައި، ބުރާސްފަތި ދުވަހު ސުޕްރީމް ކޯޓުން ވަނީ ސަރުކާރުން ހުށަހެޅި މައްސަލައަކާ ގުޅޭގޮތުން ނިންމުމެއް ނިންމަވައި ދެއްވާފައި. ސަރުކާރުން ހުށަހެޅި މައްސަލައަކީ، މުސްލިމުންނަށް ދިނުމަށް އިސްލާމްދީން ހުއްދަނުކުރާ ޚިދްމަތްތަކެއް، ފަތުރުވެރިންގެ ގޮތުގައި ރާއްޖެއަށް ޒިޔާރަތްކުރާ މީހުންނަށް ދިނުމަކީ، އިސްލާމީ ޝަރީޢަތާއި، ދިވެހިރާއްޖޭގެ ޖުމްހޫރިއްޔާގެ ޤާނޫނުއަސާސީއާއި އަދި ރާއްޖޭގައި ޢަމަލުކުރާ ޤާނޫނުތަކާވެސް ޚިލާފު ކަމެއްތޯ އަދި މި ދިވެހިރާއްޖޭގައި މިހާރުވެސް ޢަމަލު ކުރަމުންދާ ޤާނޫނުތަކުގެ ދަށުން ފަތުރުވެރިންނަށް ޚިދްމަތްދޭ ތަންތަނުން މިފަދަ ޚިދްމަތްތައް ދެވިދާނެތޯ ނުވަތަ ނޫންތޯ، މިސުވާލާމެދު ސުޕްރީމް ކޯޓުން ގޮތެއް ނިންމަވައިދެއްވުމަށް އެދި ބަންޑާރަނައިބު ސުޕްރީމް ކޯޓަށް ހުށަހެޅުއްވި މައްސަލަ، ސުޕްރީމް ކޯޓުން އިއްޔެވަނީ ނިންމަވައިދެއްވާފައި.\nސަރުކާރުން މި މައްސަލަ ސުޕްރީމް ކޯޓަށް ހުށަހެޅީ، ސަރުކާރަށް ފެނުނުގޮތުގައި، އިސްލާމްދީން ޙިމާޔަތް ކުރުމުގެ ނަމުގައި އުފުލި އަޑުތަކާއި، ދެކެވުނު ވާހަކަތަކާއި، ކުރެވުނު މުޒާހަރާތަކުގެ ސަބަބުން ރާއްޖެއަށް އިންވެސްޓްކުރާ އެތައް ފަރާތަކުން މި ރާއްޖޭގައި ކަންކަން އޮންނަނީ ކޮންގޮތަކަށްތޯއާ ގުޅޭގޮތުން ސުވާލު އުފެދި، ޝައްކު އުފެދި، ކިތަންމެ ފަރާތަކުން ސަރުކާރަށް މިސުވާލު ކުރިމަތިކުރުވާތީވެ އަދި އޭގެ ފުރިހަމަ ޖަވާބެއް ދިނުމަކީ، ސަރުކާރުގެ ވާޖިބެއް ކަމަށްވާތީވެ، ސަރުކާރުން މިދެންނެވި ސުވާލުގެ ޖަވާބު ހޯދުމަށްޓަކައި ސުޕްރީމް ކޯޓަށް މައްސަލަ ހުށަހެޅީ.\nސުޕްރީމް ކޯޓުގެ ނިންމެވުމުން، މުޅި މައްސަލައަށް ސާފުކަމެއް ނުލިބުނު ކަމުގައިވިޔަސް، އެ ނިންމުންތަކުން އަޅުގަނޑަށް ދެކަމެއް ފާހަގަކުރެވޭ. ފުރަތަމަ ކަމަކީ، ދިވެހިރާއްޖޭގެ ޤާނޫނުއަސާސީ، ދިވެހި ރައްޔިތުން އެހެން ދައުލަތެއްގެ މީހުންނާ މުޢާމަލާތް ކުރުން ހުރަސްނާޅާކަމާއި، ޝަރީޢާއާއި ދިވެހިރާއްޖޭގެ ޤާނޫނުގައި ބަޔާންކޮށްފައިވާ ޙުދޫދުގެ ތެރެއިން ފަތުރުވެރިންނަށްދެވޭ ޚިދްމަތްތަކަށް ހުރަސްނޭޅޭނެކަމާއި، ޒަމާނުއްސުރެ ރާއްޖެއަށް އަންނަ ފަތުރުވެރިންނަށް ދެމުން ގެންދާ ޚިދްމަތްތަކަށް ހުރަސްއަޅާނޭ ޤާނޫނީ ސަބަބެއް ނެތްކަން. މި ނިންމުން މިއޮތީ ސުޕްރީމް ކޯޓުން ނިންމެވި ނިންމެވުމުން، މި ނުކުތާ، އަޅުގަނޑު މިދެންނެވި ނުކުތާ ވަރަށް ބޮޑަށް ސާފުވެފައި. އެއީ، ދިވެހިރާއްޖެއަށް، ދިވެހި ރައްޔިތުންނަށް، ބޭރު ޤައުމުތަކުގެ ރައްޔިތުންނަށް އެންމެހާ މުޢާމަލާތްތައް ކުރެވޭނެ ކަމަށް.\nހަމައެއާއެކީގައި ނިންމާފައި މިވަނީ، ބަނގުރަލާއި އޫރުމަސް، ރާއްޖެ އެތެރެކޮށް، އޭގެ މުޢާމަލާތް ކުރުމާއި، ސްޕާތަކުގެ ޚިދްމަތް ދިނުމުގައި، މިހާރު ޢަމަލުކުރާ ޤާނޫނުތަކާއި، އެޤާނޫނުތަކުގެ ދަށުން ހެދިފައިވާ ގަވާއިދުތަކަކީ، ޞައްޙަ އޮނިގަނޑެއްކަން އަދި އެ އޮނިގަނޑު މިހާރު ޢަމަލުކުރަމުންދާ ޤާނޫނުއަސާސީއާ ތަޢާރުޒުނުވާކަން. އެހެންވީމާ، އަޅުގަނޑަށް ފެންނަނީ މިދެންނެވި ދެނުކުތާ ވަރަށް ފުރިހަމައަށް ސުޕްރީމް ކޯޓުގެ ނިންމުމުން ސާފުވެގެން ހިނގައްޖެ ކަމަށް. އަޅުގަނޑު ދެކޭގޮތުގައި، އަދި އަޅުގަނޑުމެންނަށް ފެންނަ ފެނުމުގައި، މި ނިންމުމާ އެކުގައި މި ރާއްޖެއަށް އިންވެސްޓް ކުރަން ތިބި އިންވެސްޓަރުންވެސް އަދި މި ރާއްޖެއާ ގުޅޭގޮތުން ވިސްނާ ފަރާތްތަކަށްވެސް ކޮންމެވެސްވަރެއްގެ ހިތްހަމަޖެހުމެއް ލިބިގެންދާނެ. އެހެން ނަމަވެސް، އަދި ހަމަ އަޅުގަނޑަށް ޔަޤީން، އަޅުގަނޑުމެން އެންމެންނަށްވެސް ސުޕްރީމް ކޯޓުން ސާފު ސާދާ އިތުރު ތަފްޞީލު، މިފަދަ ކަންކަމާ ގުޅޭގޮތުން ދެއްވުމަކީ، ކަންކަން ފަސޭހައިން ކުރިއަށް ގެންދިޔުމަށް ފަހިވާނެ ކަމެއްކަން.\nސުޕްރީމް ކޯޓުގެ މި ނިންމުމާ އެކުގައި، އަޅުގަނޑު ދެކޭގޮތުގައި، ޤާނޫނުލްޢުޤޫބާތް ނިންމުމަށްވެސް ފަސޭހަވެގެންދާނެ. ޤާނޫނުލްއުޤޫބާތުގައި ކުށަކީ ކޮބައިތޯ ކަނޑައެޅޭނެ ކަންކަން، ސުޕްރީމް ކޯޓުގެ މި ނިންމުމުން، އޭގެ ޙުދޫދުތައް، އޭގެ އިންތައް އަޅުގަނޑު ހިތުން ސާފުވެގެން އެބަދޭ.\nވަރަށް ސަޅި ދޯ.\n6 އަހަރު2މަސް ކުރިން


މަޖިލީހުގެ ރައީސް: ބޮޑު ވަޒީރެއްގެ ހުވަފެން! | | Sangu News\nމަޖިލީހުގެ ރައީސް: ބޮޑު ވަޒީރެއްގެ ހުވަފެން!\n28 ސެޕްޓެމްބަރ 2019 - 10:01\nރައީސް ނަޝީދަކީ ޒަމާނުއްސުރެ، ބަރުލަމާނީއަކަށް ތާއީދު ކުރަައްވަމުން އައި ބޭފުޅެއް: ފޮޓޯ/ ސޯޝަލް މީޑިއާ-- ފައިލް\nވެރިކަމުގެ ނިޒާމުގެ ވާހަކަތައް ދާއިކާއިރު، އަޅުގަނޑަށް ހަމަ މާޒީއަށް ފީނާލަންޖެހެއެވެ. ވާނީވެސް އެހެންތާއެވެ. ދިވެހި ރާއްޖޭގައި އަމިއްލަ އެދުން ބޮޑުކަމާއި، އަމިއްލަ ފައިދާއަށް ވުރެ ރައްޔިތުން އިސްނުކުރެވި ދިޔައީ މީގެ އަހަރުތަކެއް ކުރީންނެވެ.\nއަޅުގަނޑު ގަބޫލު ކުރާގޮތުން، ރައްޔިތުންގެ ކަރަށް ފައިން އެރުނު ހިސާބަކީ ވެސް މިއީއެވެ.ފަހުރުވެރިވެލާފައި، ބައެއް ބޭފުޅުން ބޮޑު ހުޅުގެ ވާހަކައާއި، ވެރިކަން ވައްޓާލި ދުވަހަކާއި، އަދި މޭޑޭގެ ވާހަކަ ދައްކާއިރު މިއީ އެދުވަހުގެ މަންޒަރެއް ޓްވީޓަކުން ފާހަގަކުރަންޖެހޭ ދުވަސްތަކެއް ނޫނެވެ.\nދިވެހިންގެ މުދާތަކާއި، ދިވެހި ރައްޔިތުންގެ ހައްގުތައް އެއްފަރާތްކޮށްލުމަށްފަހު މުޅި ނިޒާމު ގަޑުބަޑުކުރުމަށް ބައެއް ފެރާތަކުން ތެދުވީ ހަމަ އަމިއްލަ އެދުމުން ފޯވެގެން ތިބެއެއް ނޫންތޯއެވެ. ވެރިކަމުގެ ނިޒާމް ބަރުލަމާނީ ނިޒާމަކަށް ބަދަލުކުރުމަށް މުޅި ޤާނޫނުއަސާސީ އަށް ބޮޑެތި ބަދަލުތައް ގެންނަން ޖެހޭނެ އެވެ. އެއީ ބައެއް ފަރާތްތަކަށް ހީކުރެވޭހާ ފަސޭހަ ކަމަކަށް ނޫނެވެ. ރާއްޖޭގައި ޖުމްހޫރީ ވެރިކަމެއް ހިނގާތާ 50 އަހަރު ފުރި ދިޔައީއެވެ. ނިޒާމުގައި މައްސަލައެއް އޮވެގެން، މީހަކު އަޑު އުފުލާ، ޝަކުވާކުރި އަޑެއް އަދި ނާހަމުއެވެ. އެއާއި އެކު، ވެރިކަމަށް ވަޑައިގެންނެވި ބޭފުޅެއް މިނިޒާމާއި ހެދި ތިމަން ބޭފުޅާއަށް އުނދަގޫވެޔޭ ވިދާޅުވި އަޑެއް ވެސް ނާހަމަވެ. ރާއްޖޭގައި އޮތީ ކޮން ކަހަލަ ވެރިކަމެއް ކަން ވަރަށް ވެސް ސާފެވެ.\nފަހަކަށް އައިސް ރައީސް ނަޝީދު ނުސީދާގޮތެއްގައި ރައީސް ސޯލިހްއަށް ފާޑުވިދާޅުވާކަމުގެ އަޑުތައް ވަނީ ގަދަ ވެފައި / ފޮޓޯ": ފައިލް\nއަޅުގަނޑު ފާހަގަކޮށްލަން ބޭނުންވާ ވަހަކައިގެ ތެރެއަށް ޖެހިލާނަމެވެ. ރިޔާސީ ނިޒާމާއި، ބަރުލަމާނީ ނިޒާމުގެ ތަފާތު އެނގެނީ ކިތައް ބޭފުޅުންނަށް ތޯއެވެ. ކުޑާ މީސް ބަހެއް ބުނޫކަށް ނޫނެވެ. އެހެން ނަމަވެސް، އެ އަދަދު ގުނާލެވޭނެ ހާވެސް މަދެވެ. ރިޔާސީ ނިޒާމެއްގައި ރައްޔިތުންގެ މައްޗަށް ފަހު ބަސް އިއްވާނެ ރައީސްއަކު އިންތިހާބް ކުރަނީ ރައްޔިތުންގެ މެދުގައި ނެގޭ ވޯޓަކުންކަން އެންމެން ވެސް ދަނެއެވެ. އަދި މަޖިލީހަށް ވެސް ނަގާނީ ރައްޔިތުންގެ ވޯޓުން ހޮވާ މަންދޫބުންނެވެ. މިއީ ދެކެ ފަރިތަ ވާހަކަ އެކެވެ.\nނަމަވެސް ބަރުލަމާނީއެއްގައި ރައްޔިތުން ވޯޓުދޭނީ ހަމައެކަނި މަޖިލީސް މެމްބަރުން އިންތިހާބް ކުރުމަށް އެކަންޏެވެ. އަދިވެސް އެއްފަހަރު ތަކުރާރުކޮށްލާނަމެވެ. ބަރުލަމާނީ ނިޒާމެއްގައި ރައްޔިތުން ވޯޓުދޭނީ ހަމައެކަނި އެ ދާއިރައެއްގެ މަޖިލީސް މެމްބަރުން އިންތިހާބް ކުރުމުގެ ވޯޓު އެކަންޏެވެ. ސުވާލަކީ ދެން ބޮޑު ވަޒީރަކަށް އާދެވެނީ ކާކައްތޯ، އަދި ކިހިނެއްތޯއެވެ. ބޮޑު ވަޒީރަކަށް އާދެވެނީ ފުރަތަމަ މަޖިލީސް މެމްބަރަކަށް ވެގެންނެވެ. އެއީ މަޖިލީހުގައި އަގުލަބިއްޔަތު އޮތް ނުވަތަ އެންމެ ގިނަ މެމްބަރުން ތިއްބެވި ޕާޓީއަކަށެވެ. ބޮޑު ވަޒީރު ހޮވުމުގެ ވޯޓު ދޭނީ މަޖިލީސް މެމްބަރުންނެވެ. ވަރަށް ވެސް ސާފު ނޫންތޯއެވެ. ރައްޔިތުން ކޮބައިތޯ އެވެ؟ ރައްޔިތުންގެ ބަހަކަށް މި ބޭފުޅުން ބައްލަވާނެ ކަމަށް ގަބޫލު ކުރެވެތޯއެވެ. މާދުރަށް ނޫނަސް އަވައްޓެރި ބޮޑު އިންޑިއާއި، ސްރީލަންކާއަށް ބަލާލަނަމެވެ. ދެއިރު ދެ ދަޅައަށް ވެރިކަން ބަދަލުވެއެވެ. ނިދާ ހޭލާއިރު އެކަން ވެނިމި، ރައްޔިތުން އޮފީސްއިން ގެޔަށް އަންނައިރު ވާނެ ހައެއްޗެއް އޮންނަނީ ވެފައެވެ.\nސިޔާސީ މީހުންގެ ވިސްނުން ބަދަލުވުމާއި، ކުޅިވަރު ކުޅުމަކީ ދުނިޔޭގެ އާދައެކެވެ. މި ކުޑަކުޑަ ރާއްޖެއިން ވެސް، ސިޔާސީ ކުޅި ކުޅޭވަރު ވަކި މަދެއް ނޫނެއް ނޫންތޯއެވެ. ވީއިރު، މި ނިޒާމަށް ބައެއް ބޭފުޅުން ހޭ ވައްޓާލާ ނުސީދާކޮށް ކެމްޕެއިން ކުރަންވީ ކީއްވެގެންތޯ އެވެ. އެވެސް އޮޅުވާލުމެއްގެ ތެރެއިންނެވެ. ވިސްނާލައްވަބަލާށެވެ. ބަރުލަމާނީގެ ވާހަކަ ދައްކަވާއިރު ދުވަހަކުވެސް ޕޯޑިއަމްއަކަށް އަޜާ ވަޑައިގެން ރައްޔިތުން އަޑުއައްސަވާށޭ، މިއީ އެއްވެސް ހަގީގަތެއް ނޫނޭ، ތިމަން ބޭފުޅާ ބަރުލަމާނީ އެއް ގެންނަން ނޫޅެމޭ އަދި ބޮޑު ވަޒީރަށް ވާން ބޭނުމެއް ނޫނޭ ވިދާޅުވިތޯ އެވެ؟ ނޫނެވެ. މިއީ އެޅުވޭ އަނދުނެކެވެ. ހާސިލް ނުވެގެން މިއުޅެނީ ކޮން ކަމެއް ބާއެވެ.\nރާއްޖެއަށް ރައީސް ނަޝީދު އަބަދުވެސް ބަރުލަމާނީ ނިޒާމެއް ގެންނަން ބޭނުންފުޅުވޭ / ފޮޓޯ: ފައިލް\nރައްޔިތުން މަޖިލީހުގެ ރައީސް، ރައީސް މުހައްމަދު ނަޝީދުގެ ބަސްމަގަކީ މިހާތަނަށް އެމަނިކުފާނު ދެއްކެވި ވާހަކަފުޅާއި އެއްގޮތަށް އެއްވެސް ކަމެއް އަމަލީގޮތުން ކުރައްވާނެ ބޭފުޅެއްނޫނެވެ. ވެރިކަމަކީ ބޭނުންވާ އެއްޗެއް ނޫން ކަމަށް ވިދާޅުވެ، ރައްޔިތުންގެ އެދިލެއްވުމުގެ މަތިން ވެރިކަމަށްވެސް ވަޑައިގަތެވެ. މާފުށި ޖަލުގެ ސީ ބްލޮކުގައި މާ ހަރަކާތްތެރިކޮށް ފެނިވަޑައިގަންނަވާނެ ކަމަށް ވިދާޅުވި ބޭފުޅާ އުޅުއްވީ އިނގިރޭސިވިލާތުގައި ގޮނޑި ދުއްވަންށެވެ. އެކަމަކު ނަމުން މަންޑޭލާއެވެ. އަމަލުން މުގާބޭއެވެ.\nރައްޔިތުން މަޖިލީހުގެ މެންބަރުކަމަށް ވަޑައިގަތުމާއި މެދު ނުވިސްނަވާ ކަމަށާއި އެމަނިކުފާނު ރައްޔިތުންގެ މަޖިލީހުގެ ރައީސްކަން ބޭނުން ނުވާ ކަމަށްވެސް ވިދާޅުވިއެވެ. އެއީ މިދިިޔަ ނޮވެންބަރު މަހު ވިދާޅުވި ވާހަކަފުޅެކެވެ.\nނަމަވެސް އަނެއްކާވެސް ފެނިގެން ދިޔައީ އެމް.ޑީ.ޕީގައި އުފެދިފަވާއިކަމަށް އެޕާޓީގެ ބައެއް އެކްޓިވިސްޓުން ބުނާ ދެ ފެކްޝަން ދޭތެރެޔަށް ފިތި ބާރުވެ ހުންނަވާ ހާލުކޮޅުގައި ވަދެވަޑައިގެން ރައްޔިތުންނަށްޓަކައި ކަމަށް ވިދާޅުވެ މަޖިލީހުގެ މެންބަރު ކަމަށް ކުރިމަތިލައްވާ މަޖިލީހުގެ ރައީސް ކަމަށްވެސް ވަޑައިގެންނެވި މަންޒަރެވެ. އަބަދުވެސް އިވެމުން ދަނީ އެއް ވާހަކައެކެވެ. މި ސަރުކާރުގެ ރައީސަކަށް މިވަގުތު ހުންނެވި ރައީސް ސާލިހަކީ ރަމްޒީ ބޭފުޅެއް ކަމަށެވެ. ހަގީގީ ލީޑަރަކީ އަދި ރައީސަކީ މަޖިލީހުގެ ރައީސް، ރައީސް މުހައްމަދު ނަޝީދު ކަމަށެެވެ. ކަން ހިނގަމުން ދަނީވެސް ހަމަ އެ ބީދައިންނޭ ދެންނެވުން ދޮގަކަށް ނުވާނެއެވެ. މުހައްމަދު ނަޝީދަށް މަޖިލީހުގެ ރައީސްކަން ލިބިވަޑައިގަތުމުން މަޖިލީހުގައި ނުކުރައްވާ މަސައްކަތެއް ނެތެވެ.\nމި ވާހަކަތައް ދެއްކީމާ ދާދިފަހުން ސަރުކާރުގެ އިސްބޭފުޅުން ޓްވީޓުތައްވެސް ކުރި، ރައީސް ސޯލިހްގެ ފޮޓޯ ފުޅެއް ޖެއްސެވުމަށްފަހު އަޑުގެ ނެތް ކޮޅަށް ބަލަ ރައީސްއަކީ މިއީ އޭ ވިދާޅުވި ނޫންތޯ؟\nއިންތިހާބުގެ ކުރިން، ގާއިމް ކުރާނީ އިންތިގާލީ ސަރުކާރެއްކަމަށް ރައީސް ނަޝީދު ވިދާޅުވެފައި ވޭ / ފޮޓޯ: ފައިލް\nރާއްޖޭގެ އުތުރާ ދެކުނަށް ވަޑައިގެން ދައްކަވާ ވާހަކަފުޅުތައް ބައްޓަން ކުރައްވަމުން މިގެންދަވަނީ ބަރުލަމާނީ ނިޒާމަކަށް ތާޢީދުކުރައްވާ ރާއްޖެއަށް އެންމެ ރައްކާތެރި ނިޒާމަކީ ބަރުލަމާނީ ނިޒާމުކަމަށް ވިދާޅުވެއެވެ. އައްޑޫ ސިޓީއަށް އޮންނަނީ އާދަޔާ ހިލާފު ލޮތްބެކެވެ. ވަކި ދައުލަތަކަށް ހެދުމަށްވެސް ވާހަކަ ދެއްކި އޯޑިއޯއެއް އާންމުވިއެވެ. މަޖިލިސް އިންތިޙާބުގައި އިދިކޮޅު އެމްޑީޕީއަށް ވީހާވެސް ގިނަ ގޮނޑި ހޯއްދަވައިދެއްވައިގެން ނޫނީ ރާއްޖެ އެންމެ އެދެވޭ މަންޒިލަށް ވާސިލްނުވާނެކަމަށް ވިދާޅުވަމުގެ މާނައަކީ ކޮބައިތޯ އެވެ. ބަރުލަމާނީ އަކީ، އަނެއްކާވެސް ބާރުތައް އަތައް އަންނެ ނިޒާމަކަށް ވީމަބާއެވެ.\nތިން އަހަރެއްހާ ދުވަހު އަރުވާލެވިގެން ރާއްޖެއިން ބޭރުގައި އުޅުއްވުމަށް ފަހު އެނބުރި ރާއްޖެ ވަޑައިގެން ދެއްވި ފުރަތަމަ ޕްރެސް ކޮންފަރެންސްގައިގައި ވެސް ވިދާޅުވީ ބަރުލަމާނީއަށް ތާއީދު ކުރާކަމެވެ. އައު ޤާނޫނު އަސާސީއަށް ފަހު ބޭއްވި7އިންތިހާބުގެ ނަތީޖާއިން ވެސް ދެއްކި ނަތީޖާއިން ރާއްޖެއަށް ރިޔާސީ ނިޒާމް ފުރިހަމަ ނޫން ކަމަށް އެ އިންތިޚާބުތަކުން ހާމަވެގެން ގޮސްފައިވާ ކަމަށް ވިދާޅުވިއެވެ. އަދި ރިޔާސީ ނިޒާމްގެ ތެރެއިން ކޯލިޝަން ހެދުމެއް ނެތި އެއްވެސް ޕާޓީއަކަށް އިންތިހާބު ކާމިޔާބުކުރެވިފައި ނެތުމާއި ތިން ބާރުއެކުވެ، މުޅި ދައުލަތުގެ ނިޒާމް ގަނޑުބަނޑުވެފައިވުމަކީ އޭގެ ހެއްކެއް ކަމަށް ވިދާޅުވީ މިދިޔަ ޖެނުއަރީ މަހުގެ ތެރޭގައެވެ. އާ ގާނޫނުއަސާސީ ހެދުމުގެ މަސައްކަތުގައި ވެރިކަމުގެ ނިޒާމްގެ ބާބު އެކުލަވާލުމުގެ ކުރިން ނިންމީ ރައްޔިތުންގެ ހިޔާލު ހޯދުމުގެ ވޯޓަކަށް ދާށެވެ.\nގާނޫނުއަސާސީ އެކުލަވާލިއިރު ރައްޖޭގައި ބާއްވާނެ ނިޒާމެއް ކަނޑައަޅަން ނެގި ވޯޓުގައި ރައްޔިތުން އިޚްތިޔާރުކުރީ ރިޔާސީ ނިޒާމެވެ. އޭރުވެސް ނަޝީދާއި އެމްޑީޕީން ވަކާލާތު ކުރީ އިނގިރޭސިވިލާތާއި އިންޑިއާ ފަދަ ގައުމުތަކުގައި ވެރިކަން ކުރާ، ބަރުލަމާނީ ނިޒާމް ގެންނާށެވެ. ރާއްޖޭގެ ތަޖުރިބާ އަށް ބަލާއިރު މި އުޅެނީ ނިޒާމްގެ މައްސަލައެއް ނޫނެވެ. މި އުޅެނީ ވެރިކަން ކުރާ ބައެއްގެ އިޚުލާސްތެރިކަން ނެތުމާއި ގިނަ ދިވެހިންނަށް ގަބޫލުނުކުރެވޭ ގޮތަށް ވެރިކަން ކުރުމުގެ އާދައެކެވެ. ކުރީގެ ރައީސް އިބްރާހިމް ނާސިރުން ފެށިގެން، ރައީސް މައުމޫން އަބްދުލް ގައްޔޫމާއި ރައީސް ނަޝީދު އަދި ރައީސް ބްދުﷲ ޔާމީން އަބްދުލް ގައްޔޫމްގެ ފަރާތްޕުޅުން ވެސް ފެނުނީ އެ މަންޒަރުތަކެވެ.\nވެރިކަމުގައި ތިއްބަވާ އިރު، ބާރުގެ ބޭނުން ނަހަމަ ގޮތުގައި ކުރެއްވުމާއި އިދިކޮޅު މީހުންނަށް ޖެއްސުންކުރުމެވެ. ޚިޔާނާތުގެ މައްސަލަތަކެވެ. މަކަރާއި ހީލަތްތެރިކަމެވެ. ރައްޔިތުންނަށް އޮޅުވާލުމާއި، ގޮށްމުށުގެ ބާރެވެ. ބަރުކަމާނީ ނިޒާމް، ރާއްޖެއާ ނުގުޅޭ ކަން އަޅުގަނޑުމެންނަށް ކަށަވަރު ވެއްޖެ. ބާރުގަދަ ރައީސުލް ޖުމްހޫރިއްޔާ އަށް ވެރިކަމުގެ މުޅި ނިޒާމް ގަޑުބަޑުކުރެވޭ ކަމީ ފެންނާން އޮތް ހަގީގަތެކެވެ. ރާއްޖޭގެ ވެރިކަމުގެ ނިޒާމް ބަރުލަމާނީ ނިޒާމަށް ބަދަލުކުރަން ތާއީދުނުކުރުމަށް އެންމެ ބޭފުޅުންގެ ކިބައިން އަޅުގަނޑު އެދެމެވެ. ރައީސް ނަޝީދުވެސް ގަބޫލު ކުރަންވީ ހަގީގަތަކީ މިއެވެ. ރާއްޖެ އަށް ކުރިމަތިވެގެން މިއުޅެނީ ވެރިކަން ކުރާ ނިޒާމުގެ މައްސަލައެއް ނޫނެވެ. މައްސަލައަކީ، ނިޒާމަށް ތަބާނުވުމެވެ. އަމިއްލަ އެދުން ބޭނުންވުމެވެ.


Hajj ge mathiveri alhukamaai Al-ha Eid ge ufaaverikan | Mihaaru\nމި އަހަރުގެ ހައްޖުގެ މަތިވެރި އަޅުކަމަށް ދިޔަ މީހުން ގެފުޅު ވަށާ ބުދަ ދުވަހު ތަވާފް ކުރަނީ. --ފޮޓޯ:އޭއެފްޕީ\nހައްޖުގެ މަތިވެރި އަޅުކަމާއި އަޟްހާ އީދުގެ އުފާވެރިކަން\n09 އޯގަސްޓް 2019 - 11:45 1 comment\nމާދަމާއަކީ، ބަރަކާތްތެރި حجّ ދުވަހެވެ. އޭގެ ފަހުން އަންނަނީ، އުފާވެރި أضحى عيد ދުވަހެވެ. މި ބާއްޖަވެރި ދެ މުނާސަބަތުގައި، ރާއްޖޭގެ އެންމެހާ ރައްޔިތުންނަށް إخلاص ތެރި ތަހުނިޔާ އާއި މުބާރަކުބާދީ ފޮނުވަމެވެ. أضحى عيد މިއަންނަނީ، حجّ ގެ މަތިވެރި އަޅުކަމާ ވިދިގެންނެވެ. حجّ އަކީ، އިސްލާމްދީނުގެ ރުކުންތަކުގެ ތެރެއިން ވަރަށް خاصّ ރުކުނެކެވެ. حجّ ގެ އެންމެ މުހިންމު މައްސަރު ކަމުގައިވާ ذوالحجّة މަހުގެ ފުރަތަމަ ދިހަ ދުވަހަކީ، ވަރަށް މާތް ދިހަ ދުވަހެކެވެ. އޭގެތެރެއިން ވެސް އެންމެ މާތް ދުވަހަކީ، عرفات ދުވަހެވެ. ذوالحجّة މަހުގެ ނުވަ ވަނަ ދުވަހެވެ. އެދުވަހަކީ، حجّ ވެރިން حجّ ގެ ރުކުންތަކުގެ ތެރެއިން އެންމެ މުހިންމު ރުކުން حاصل ކުރުމުގެ ގޮތުން عرفات ބިމުގައި ތިބޭ ދުވަހެވެ.\nމިފަދަ ބަރަކާތްތެރި ދުވަސްތަކެއް އަޅުގަނޑުމެން ވޭތުކުރަމުންދާއިރު، އަޅުގަނޑުމެންގެ ވާޖިބަކަށް ވާންވާނީ، މާތް اللّه ގެ ގިނަގުނަ نعمة ތަކަށް ޝުކުރު ދެންނެވުމެވެ. އަދި އެކަލާނގެ رحمة އާއި ސަވާބަށް އެދި دعاء ކުރުމެވެ. މާތް اللّه وحى ކުރެއްވިއެވެ. (وَءَاتَٰكُم مِّن كُلِّ مَا سَأَلْتُمُوهُ ؛ وَإِن تَعُدُّواْ نِعْمَتَ اللَّهِ لاَ تُحْصُوهَا ؛ إِنَّ اْلإِنسَٰنَ لَظَلُومٌ كَفَّارٌ .) (ابراهيم: 34) މާނައީ: (އަދި އެކަލާނގެ حضرة އަށް ތިޔަބައި މީހުން ދެންނެވި ކޮންމެ އެއްޗެއް އެކަލާނގެ ތިޔަބައި މީހުންނަށް ދެއްވި އެވެ. اللّه ގެ نعمة ތައް ތިޔަބައި މީހުން ގުނާނަމަ، ތިޔަބައި މީހުންނަކަށް އެ نعمة ތައް ގުނާ عدد ނުކުރެވޭހުށްޓެވެ. ހަމަކަށަވަރުން، އިންސާނާއީ، އަނިޔާވެރިވުން ބޮޑު، شكرކުރުން ނެތް މީހެކެވެ.)\nއެހެންކަމުން، މާތް اللّه އަންގަވާފައިވާ ގޮތުގެމަތިން، މިދުވަސްތަކުގައި ވެސް އަދި އެނޫން ދުވަސްތަކުގައި ވެސް، عمل ކުރެވޭތޯ ބެލުމަކީ އަޅުގަނޑުމެންގެ ވާޖިބެކެވެ. މިގޮތުން، أضحى عيد އަކީ، ތިމާގެ مصلحة އަށްވުރެ އަނެކުންގެ مصلحة ކުރިއަށް ނެރުމުގެ إيثار ގެ މަތިވެރި އުސޫލުގެ މައްޗަށް ބިނާވެފައިވާ ދުވަހަކަށްވާތީ، أضحى عيد ގެ އުފާ ފާޅުކުރަމުންދާއިރު، އަޅުގަނޑުމެން އެންމެ އިސްކަންދޭންވީ ކަމަކީ، އަނެކުންގެ ހާލުބަލައި ހެދުމެވެ. އަދި ތިމާގެ ތަނަވަސްކަންހުރި މިންވަރަކުން އެބައި މީހުންނަށް إحسان ތެރިވެ އެހީތެރިވެދިނުމެވެ. عيد ގެ އުފަލުގައި އެފަދަ އެންމެންވެސް ބައިވެރިކުރުމެވެ.\nމާތް اللّه މިފަދަ އުފާވެރި ބަރަކާތްތެރި ދުވަސްތައް ތަކުރާރު ކުރައްވާށި އެވެ! އަދި އަޅުގަނޑުމެންނަށް ފުރިހަމަ صحّة އާއި عافية ދެއްވައި، އެކަލާނގެ ދައްކަވާފައިވާ ތެދުމަގުގައި ސާބިތުވެ ތިބުމުގެ ހެޔޮ توفيق ދެއްވާށި އެވެ! އާމީން.\nއިތުރު ލިޔުންތައް އަޟްހާ އީދު އިސްލާމް ދީން ހައްޖު


Coffee Lab ah bodu sharafeh, bainalaguvaamee dhe award | Mihaaru\nކޮފީ ލެބުގެ އަފްރާހު (ކ) 2016 ވަނަ އަހަރު ބޭއްވި ހޮޓެލް އޭޝިއާ ފެއާގައި ހުރި އެ ކުންފުނީގެ ސްޓޯލުގައި.-- ފޮޓޯ: ނިޝާން އަލީ/ މިހާރު\nކޮފީ ލެބަށް ބޮޑު ޝަރަފެއް، ބައިނަލްއަގްވާމީ ދެ އެވޯޑް\n24 ޖޫން 2019 - 13:04 1 comment\nމިއީ ރާއްޖޭގައި ކޮފީ ރޯސްޓަރަކަށް ލިބުނު ފުރަތަމަ ބައިނަލްއަގްވާމީ އެވޯޑެކެވެ.\nއޮސްޓްރޭލިއާގެ އިންޓަނޭޝަނަލް ކޮފީ އެވޯޑުން ކޮފީ ލެބްގެ ހާއްސަ ދެ އުފެއްދުމަކަށް ލިބުނީ ބްރޮންޒް މެޑެއްޔެވެ. އެގޮތުން މި ދެ އެވޯޑް ލިބުނީ ކޮފީ ލެބްގެ އެސްޕްރެސޯ ބްލެންޑް ކެޓަގަރީން "ހޮޅުއަށި" ރޯސްޓް ކޮފީ އާއި ސިންގަލް އޮރިޖިން ފިލްޓާ ކޮފީ ކެޓަގަރީން "އިތިއޯޕިއާ ޔާގަޝެފް" ރޯސްޓް ކޮފީއަށެވެ.\nކޮފީ ލެބަށް ލިބުނު ދެ އެވޯޑާއި އެ އެވޯޑްތައް ނިސްބަތްވި ދެ އުފެއްދުން\nމި އެވޯޑްތަކުގައި 805 ފަރާތުން ބައިވެރިވި އެވެ. އޭގެ ތެރޭގައި އޮސްޓްރޭލިއާ އާއި ނިއު ޒިލެންޑާއި ޗައިނާ އާއި އެމެރިކާ އާއި ގްރީސް އާއި ހޮންގްކޮންގް އަދި ސިންގަޕޫރު ވެސް ހިމެނެ އެވެ.\nމިއީ ބޭރުގެ އެވޯޑެއްގައި ކޮފީ ލެބުން ބައިވެރިވި ފުރަތަމަ ފަހަރެވެ.\nކޮފީ ލެބްގެ މެނޭޖިން ޑިރެކްޓަރު އަހުމަދު މުހައްމަދު (އަފްރާހް) ވިދާޅުވީ މި ކާމިޔާބީއަކީ ކޮފީ ލެބްގެ ބުރަ މަސައްކަތުގެ ނަތީޖާ ކަމަށެވެ.\nކޮފީ ލެބުގެ އަފްރާހު "ލާޓޭ އާޓު"ގެ ހުނަރު ދައްކާލަނީ --ފޮޓޯ:ނިޝާން އަލީ/މިހާރު\nމީގެ ފަސް އަހަރު ކުރިން 2014 ގައި ހުޅުވި ކޮފީ ލެބުން އަންނަނީ ބޭރުން ކޮފީ ބީންސް ރާއްޖެ އެތެރެކޮށް، އެ ރޯސްޓްކުރުމަށް ފަހު ރާއްޖޭގެ މާކެޓަށް ނެރެމުންނެވެ. އޭގެ އިތުރުން އެތަނުން ރޯސްޓްކުރާ ކޮފީ ބީންސް އިން ތައްޔާރުކުރާ ކޮފީއަށް ހާއްސަކޮށްގެން ހުޅުމާލޭގައި ފެމިލީ ރޫމް ކެފޭ ވެސް ހިންގަ އެވެ.\nކޮފީ ހަދަން ބޭނުންކުރާ އިކުއިޕްމެންޓްގެ އިތުރުން ބަރިސްތާގެ ހުނަރުތައް ވެސް ކޮފީ ލެބުން އަންނަނީ ތައާރަފް ކުރަމުންނެވެ. އެތަނުގެ އެކަޑަމީ ކަމަށް ވާ މޯލްޑިވްސް ކޮފީ އެކަޑަމީން ހިންގާ ކޯސްތައް ވަނީ ރާއްޖޭގައި އެކްރެޑިޓް ވެސް ކޮށްފަ އެވެ.\nއިތުރު ލިޔުންތައް ކެފޭ/ރެސްޓޯރެންޓް ކޮފީ


ނޮވެމްބަރު 3ގެ ޢުދުވާނީ ހަމަލާގައި ޝަހީދުވެދިޔަ ޝަހީދުންގެ ޒިކުރާ އައުކުރަމުންދާއިރު އެ ބަތަލުންގެ ހިތްވަރުން ހިތްވަރު ލިބިގެން ޤައުމީ ޖޯޝުގައި ޚިދުމަތަށް ނުކުމެ ތިބި ދަރިންގެ މަތިން ހަނދާން އައުކުރުމަކީވެސް މިފަދަ ދުވަހެއްގައި ވަރަށް ވެސް މުނާޞަބު ކަމެކެވެ.\nއެގޮތުން ފާހަގަކުރެވޭ އެއް ކަނބަލަކީ ޝަހީދު ސަރޖަންޓް ކުޑައާދަމްގެ ކުޑަތުއްތުގެ ދަރިކަނބަލުން ޕޮލިސް ޗީފް ސްޓޭޝަން އިންސްޕެކްޓަރ އާމިނަތު ސަނާއެވެ.\nނޮވެމްބަރު 3ގައި ބައްޕަ ޝަހީދުވެވަޑައިގެންނެވިއިރު ސަނާގެ އުމުރަކީ ފަސް އަހަރެވެ. އާދައިގެ މަތިން ޒޯން ޑިއުޓީއަށް ރަށުތެރެ ބެލެހެއްޓުމުގެ ސަރުދާރެއްގެ ހައިސިއްޔަތުން ޝަހީދު ކުޑަތުއްތު އެދުވަހު ޑިއުޓީއަށް ނުކުމެ އުޅުއްވީ ޒިޔާރަތް މަގުގައެވެ. ސައިކަލުގައި ފަރީދީ މަގުން ވަޑައިގަންނަވަނިކޮށް ސިފައިންގޭ ސަރަހައްދުން ބަޑިޖަހާ އަޑު އިވެމުންދާތީ ވެގެންއުޅޭ ގޮތް އޮޅުން ފިލުއްވުމަށް ވޯކީ ޓޯކީ ބޭނުންކޮށްގެން ސިފައިންގެ ޓާސްކްފޯސް ކައުންޓަރަށް ގުޅުއްވަމުން ދިޔަކަމަށް ވެއެވެ. އެއީ ޝަހީދުވެވަޑައިގެންވުމުގެ ކުރިން އެންމެ ފަހުން ކުޑަތުއްތުގެ އަޑު އިވުނު ވަގުތެވެ. ސައިކަލުގައި އިންނެވި ކުޑަތުއްތު ޝަހީދުވެގެން ވެއްޓިވަޑައިގެންފައިވަނީ އިސްލާމީ މަރުކަޒު ކައިރިން މެދުޒިޔާރަތްމަގަށެވެ. ކުޑަތުއްތު ޝަހީދުވެ ވަޑައިގެންނެވިއިރު ހަތް ދަރިންނާއި އަންބަކު ދުނިޔޭގައި އިންނެވިއެވެ.\nޕޮލިސް ޗީފް ސްޓޭޝަން އިންސްޕެކްޓަރ އާމިނަތު ސަނާ އަކީ ހ. ކައުސްލިޕް މަރިޔަމް ހަބީބާއާއި ކައިވެނި ބައްލަވައިގެން ކުޑަތުއްތުއަށް ލިބިލެއްވި ހަތަރު ދަރިންގެ ތެރެއިން ދެވަނަ ދަރިފުޅެވެ. ބައްޕަގެ މާގިނަ ހަނދާންތަކެއް ސަނާގެ ނެތްނަމަވެސް ގާތްމީހުންނާއި އާއިލާ މީހުންގެ ފަރާތުން އެނގިފައިވާ ގޮތުގައި ބައްޕަކީ ވަރަށް ހިތްހެޔޮ އެންމެނާވެސް ގުޅޭ ބޭފުޅެއްކަން ސަނާ ފާހަގަކުރިއެވެ. ''ބައްޕައަކީ ވަރަށް ހިތްހެޔޮ އެންމެނާ ގުޅޭ ވަރަށް ސަމާސާ މީހެއް. ބައްޕަ ޝަހީދުވުމުގެ ކުރިން މުޅި އާއިލާ ދިރިއުޅެމުން ދިޔައީ ވަރަށް އުފަލުގައި. އޭރު ބައްޕަ ރައްޓެއްސެއްގެ ގެއަށް ދިއަޔަސް ދާނީ ގިނަ ފަހަރަށް އަޅުގަނޑު ގޮވައިގެން. އަޅުގަނޑުމެންދެކެ ބައްޕަ އިންތިހާއަށް ލޯބިވޭ. ކުޑަ ހިނދުކޮޅެއްގެ ތެރޭގައި ބައްޕަ ވަކިވެގެން ދިޔައީ. އެ ދުވަހަކީ ދުވަހަކުވެސް ހިތުން ފިލައިގެންދާނެ ދުވަހެއް ނޫން''\nއެދުވަހު އެއީ ތުއްތު މައުސޫމް ކުއްޖެކެވެ. އެދުވަހު ހިނގައިދިޔައީ ކިހައިވަރެއްގެ ކަމެއްކަން އޭރު އަންދާޒާ ނުކުރެވުނު ނަމަވެސް ލޯބިވާ ބައްޕައެއްގެ އަޅާލުމާއި އެހީތެރިކަން ކުއްލިއަކަށް އާއިލާއަކަށް ގެއްލިގެން ދިއުމުން އާއިލާއަކަށް ކުރިމަތިވާނެ ހުރިހާ ހިތްދަތިކަމަކާއި ދެރަ ނިކަމެތި އިޙްސާސްތަކެއް އެ އާއިލާއަށްވެސް ތަޖުރިބާކުރަންޖެހުނެވެ. އެހަނަސް އެހިތްދަތި މާޒީން ހިތްވަރު ހޯދައިގެން ސްކޫލު ދައުރު ނިމުމާއެކު ސަނާ ނުކުތީ ސިފައިންގެ ޚިދުމަތަށެވެ. "އަސްލު މި ޚިދުމަތުގައި ދެމިހުރުމުގެ ބާރަކަށްވޭ ބައްޕަގެ ހަނދާންތައް. ބައްޕަގެ މަތިވެރި ޚިދުމަތުގެ ޤުރުބާނީއަށް އޮތް އިޙްތިރާމް"\nފުލުހުންގެ ޚިދުމަތުގައި މިހާރު 20 އަހަރު ހޭދަކޮށްފައިވާއިރު ސަނާވަނީ ސިފައިންގެ ދައުރުން ފެށިގެން ފުލުހުންގެ އެކި ދާއިރާތަކުގައި އަގުހުރި މަސައްކަތްތަކެއް ކޮށްފައެވެ. ޕޮލިސް ހެޑްކުއާޓާޒްގެ ކޮންޓްރޯލް ރޫމުގައި ރައްޔިތުންގެ ފޯނުކޯލުތަކަށް ޖަވާބު ދެއްވުމުގެ ވަޒީފާއިން ފެށިގެން ތަފާތު އެކި މަސައްކަތްތައް ކޮށްފައިވެއެވެ. ޕޮލިސް އެކަޑަމީން ހިންގާ ރެކްރޫޓް ޓްރޭނިންގ ކޯސްތަކުގައި މުދައްރިބެއްގެ ގޮތުގައިވެސް މަސައްކަތްކޮށްފައިވެއެވެ. މިހާރުވެސް ޓްރޭނިންގ އެންޑް ޑިވެލޮޕްމަންޓްގައި ދަނީ މަސައްކަތްކުރަމުންނެވެ. ޕޮލިސް ރެކްރޫޓް ޓްރޭނިންގ ކޯސް 11، 12، 13 އަދި 19 ވަނަ ބެޗްގެ މުދައްރިބެއްގެ ގޮތުގައި މަސައްކަތްކޮށްފައިވެއެވެ.\nޕޮލިސް ސްޓޭޝަން އިންސްޕެކްޓަރ އާމިނަތު ސަނާއަކީ ހިތްވަރުގަދަ ކަނބަލެކެވެ. ބައްޕަ ފަދައިން، ކުރާކަމެއް ފަސްނުޖެހި ކުރުމަށް އަޒުމް ކަނޑައަޅައިގެން ހުރި ފިސާރި ކެރޭ ފުލުހެކެވެ. ކޯވިޑް 19އިގެ މިހާލަތާ ގުޅިގެން ފުލުހުންގެ މަސައްކަތްތައް ތަރުތީބުވެގެން ދިޔައިރު އެކުލަވައިލެވުނު ސިޓުއޭޝަން ރޫމްގެ އިތުރުން ހެލްތު އިމަރޖެންސީ އޮޕަރޭޝަން ސެންޓަރުގެ މަސައްކަތުގައިވެސް މުހިއްމު ދައުރެއް ސަނާ އަދާކޮށްފައިވެއެވެ.\nނޮވެމްބަރު3ގެ ޒިކުރާ ކޮންމެ އަހަރަކުވެސް އައުކުރަމުންދާއިރު އެދުވަހުގެ ފޮޓޯތަކާއި ވީޑިއޯތައް ބަލަން އަދިވެސް އެއާއިލާއަށް ކުޅަދާނައެއް ނޫންކަން ސަނާ ފާހަގަކުރިއެވެ ''ބައެއް ފަހަރު ބައްޕަގެ ވީޑިއޯއެއް ނުވަތަ ފޮޓޯ އެއް ޓީވީއަކުން ދައްކަމުންދާނަމަ ވަރަށް އަސަރުކުރޭ. ހިތުގައިޖެހި ދެރަވެގެން ރޮވޭ" އެހެންވެ ނުބަލަން. އެކަމަކު ބައްޕަގެ ހަނދާންތައް އައުކޮށް އަޅުގަނޑުގެ ދަރިންނަށްވެސް އެވާހަކަތައް ކިޔައިދެން. އެކުދިންގެ އުމުރާ ގުޅޭގޮތަށް، އެދުވަހުގެ ވާހަކަތައް ކިޔައިދެނީ. އެއީ އެކުދިންގެ ކާފަގެ ވާހަކަތައް އެނގުން މުހިއްމު ކަމަކަށްވާތީ"\nތެދެކެވެ. ނޮވެމްބަރު3ގެ އުދުވާނީ ހަމަލާގައި 19 ދިވެހިން ޝަހީދުވެދިޔަ ހާދިސާއަކީ ދިވެހިންގެ ހިތްތަކުން ދުވަހަކުވެސް ފިލައިގެންދާނެ ދުވަހެއްނޫނެވެ. އަދި އެދުވަހު ދިވެހިންނަށް ލިބުނު ނަޞްރުގެ މަތިވެރި ޒިކުރާގެ މަތިން ދިވެހިން އަބަދުވެސް ހަނދާން އައު ކުރަންޖެހެއެވެ. ޤައުމަށްޓަކައި ހަނގުރާމަކޮށް ޝަހީދުވެދިޔަ އަބުޠާލުންގެ މަތިވެރި ޤުރުބާނީގެ މަތިން ހަނދުމަކޮށް އަންނާންއޮތް ޖީލުތަކަށްވެސް އެވާހަކަތައް ފޯރުކޮށްދޭންޖެހެއެވެ. އަދި އެބަޠަލުންގެ ޖިހާދުން ހިތްވަރު ލިބިގެން މިއަދުވެސް ޚިދުމަތުގައި ކުރިއަށް ނުކުމެ ތިބި ޚިދުމަތްތެރިންނަށް ހައްޤު ޝުކުރާއި ސާބަސްވެސް ރައްދުކުރަންޖެހެއެވެ.


ބީއެމްއެލް އިން ދަރަވަންދޫގައި އޭޓީއެމްގެ ޚިދުމަތް ފަށަނީ\n28 މާރޗް 2017\nބޭންކް އޮފް މޯލްޑިވްސް (ބީއެމްއެލް) އިން ބ. ދަރަވަންދޫގައި އޭޓީއެމް ގެ ހިދުމަތް ދޭން ތައްޔާރުވަމުން އަންނަ ކަމަށް އެތަނުން ބުނެފި އެވެ.\nބ. އަތޮޅުގައި ޑޮމެސްޓިކް އެއާޕޯޓް އޮންނަ ރަށް ކަމަށްވާ ދަރަވަންދޫގައި ބީއެމްއެލް އިން ބަހައްޓަން ނިންމާފައިވަނީ ސެލްފް ސާވިސް އޭޓީއެމް އެކެވެ. މި ވައްތަރުގެ އޭޓީއެމްތަކުން ފައިސާ ނެގުމުގެ އިތުރުން، ފައިސާ ޖަމާކޮށް ޓްރާންސްފާ ކުރުމުގެ ހިދުމަތް 24 ގަޑިއިރު ލިބޭނެ އެވެ.\nގައުމީ ބޭންކްގެ އިސް އޮފިޝަލަކު ވިދާޅުވި ގޮތުގައި ދަރަވަންދޫގައި އޭޓީއެމްއެއްް ބަހައްޓަން ނިންމީ ނިންމީ އެ ބޭންކުގެ ހިދްމަތްތައް ބ. އަތޮޅުގައި ފުޅާކޮށް ކަސްޓަމަރުންނަށް ލުއިފަސޭހަ ގޮތްތައް ހަމަޖެއްސުމުމުގެ ގޮތުންނެވެ.\nދަރަވަންދޫގައި އޭޓީއެމް ބަހައްޓަން ނިންމާފައިވަނީ އެރަށު ޑޮމެސްޓިކް އެއާޕޯޓްގަ އެވެ. މި އޭޓީއެމް މެޝިން މިއަހަރުގެ ދެވަނަ ކުއާޓާގައި (އޭޕްރިލް-ޖޫން) ބަހައްޓާ ނިމޭނެކަމަށް އޮފިޝަލު ވިދާޅުވި އެވެ.\nބީއެމްއެލްއިން ބުނީ މި އޭޓީއެމްގެ ހިދުމަތް ދަރަވަންދޫގައި ދޭން ފެށުމުން ބ. އަތޮޅުގެ ތަރައްގީ އާއި ކުރިއެރުމަށް އަދި ދަތުރުކުރާ ފަރާތްތަކަށް އިތުރު ފަސޭހަތަކެއް ލިބިގެންދާނެ ކަމަށެވެ.\nބ. އަތޮޅުގެ ގިނަ ބަޔަކު މިހާރު ބޭނުން ކުރަމުން އަންނަނީ ބީއެމްއެލް އޭދަފުށީ ބްރާންޗުގައި ހުންނަ އޭޓީއެމް މެޝިނެއެވެ. މިވަގުތު ބ. އަތޮޅުގައި އޭޓީއެމްގެ ހިދުމަތް ލިބެނީވެސް އެ ތަނުން އެކަންޏެވެ.\nރާއްޖޭގެ އެންމެ ބޮޑު ބޭންކުން އަންނަނީ އާ ބްރާންޗުތަކާއި ސެލްފް ސާވިސް އޭޓީއެމްތައް ރާއްޖޭގެ އެކި ސަރަހައްދުތަކުގައި ގާއިމްކޮށް، ބޭންކުގެ ހިދުމަތް ފުޅާ ކުރަމުންނެވެ. އެ ގޮތުން، މިހާތަނަށް ވަނީ 20 އަތޮޅުގައި 33 ބްރާންޗާއި 78 އޭޓީއެމް އާއި 4،000 ޕީއޯއެސް މާޗަންޓުންނާއި 200 ކޭޝް އެޖެންޓުންނާއި 19 ސެލްފް ސާވިސް ބޭންކިން ސެންޓަރު އަދި ފަސް ދޯނި ބޭންކިން ޔުނިޓް ގާއިމްކޮށްފަ އެވެ


ފެށުން 15\nމާތްރަސްކަލާނގެ އަބްރާމްއާއެކު ކުރެއްވި ޢަހުދުނާމާ\n1 އޭގެފަހުގައި މާތްރަސްކަލާނގެ އަބްރާމްއަށް ނިދާ އިއްވެވިއެވެ. ”އަބްރާމް. ބިރު ނުގަނޭ. ތިބާ ރައްކާތެރިކުރާނެ އައްޑަނައަކީ ތިމަން ރަސްކަލާނގެ. ތިމަންކަލާނގެ ތިބާއަށް މަތިވެރި ވެގެންވާ އިނާމެއް ދެއްވާނަން.“ 2 އެކަމަކު އަބްރާމްގެފާނު ދެންނެވިއެވެ. ”މަތިވެރި މާތްރަސްކަލާނކޮ! މިއަޅާއަށް ތިޔަ ބަރަކާތްލެއްވުމުގެ އޮތީ ކޮން މޮޅެއްތޯ؟ މިއަޅާއަކަށް އެންމެ ކުޑަމިނުން ދަރިޔަކުވެސް ލިބިފައެއް ނުވޭ. އިނބަރަސްކަލާނގެ މިއަޅާއަށް ދަރިޔަކު ދެއްވާފައި ނުވާ ހިނދު މިއަޅާގެ ހުރިހާ ތަނަވަސްކަމެއް ދާނީ ދިމިޝްޤުގެ އަލީޢާޒަރަށް.3އިނބަރަސްކަލާނގެ މިއަޅާއަށް ދަރިއަކު ނުދެއްވާ. މިއަޅާގެ ހުރިހާ މިލްކިއްޔާތެއް ދާނީ މިއަޅާގެ ކޮންމެވެސް ޚާދިމެއްގެ އަތްމައްޗަށް.“\n4 އެހިނދު މާތްރަސްކަލާނގެ ވަޙީބަސްފުޅު އަބްރާމްއަށް އިވިގެންދިޔައެވެ. ”ތިބާގެ އަޅު އަލީޢާޒަރަށް އެތަކެއްޗެއް މިލްކެއް ނުވާނެ. އެހެނީ ތިބާއަށް އުފަން ދަރިއަކު ލިބޭނެ.“5އެއަށް ފަހު މާތްރަސްކަލާނގެ އަބްރާމް ބޭރަށް ނެރުއްވާ ވަޙީކުރެއްވިއެވެ. ”އުޑަށް ބަލާލަބަލަ. އުޑުގައިވާ ތަރިތައް ތިބާއަށް އަދަދު ކުރެވޭނެތަ؟ ތިބާގެ ދަރިފަސްކޮޅު ވެސް ތިމަންކަލާނގެ އެފަދައިން ގިނަކުރައްވާނަން.“6އަބްރާމް މާތްރަސްކަލާނގެ ބަސްފުޅު ގަބޫލުކުރެއްވިއެވެ. އަދި އެކަލާނގެ އަބްރާމްގެ އީމާންތެރިކަމުގެ ސަބަބުން އެކަލޭގެފާނު ޟާލިހުންގެތެރޭގައި ތެރޭގައި ލެއްވިއެވެ.\n7-8 އަދިވެސް މާތްރަސްކަލާނގެ އެކަލޭގެފާނަށް ވަޙީ ކުރެއްވިއެވެ. ”ތިމަންކަލާނގެއީ ކަލްދާނީންގެ ސަރަހައްދުގެ އޫރު އިން ތިބާއަށް މިރަށް ދެއްވުމަށް ޓަކާ ގެންނެވި ކަލާނގެ.“ އެހިނދު އަބްރާމް ދެންނެވިއެވެ. ”މަތިވެރި ރަސްކަލާކޮ. މިރަށް އިނބަރަސްކަލާނގެ އަޅާއަށް މިލްކު ކޮށްދެއްވާނެކަން އަޅާއަށް ޔަގީންވާނެ ގޮތަކީ ކޮބައިތޯ؟“9އެހިނދު މާތްރަސްކަލާނގެ ވަޙީ ކުރެއްވިއެވެ. ”ތިން އަހަރުގެ ގެރި އަކާއި، ތިން އަހަރުގެ އަންހެން ބަކަރިއަކާއި، ތިން އަހަރުގެ ފިރިހެން ކަންބަޅިއަކާއި، ބޮޑު ކޮތަރަކާއި ކުޑަ ކޮތަރެއް ތިމަންކަލާނގެ ކިބަފުޅަށް ގެނޭ.“\n10-11 އެކަލޭގެފާނު ކިޔަމަންތެރި ކަމާއިއެކު އެކަން އެގޮތަށް ކުރެއްވިއެވެ. އަދި އެއިން ކޮންމެ ޖަނަވާރެއް ދެފަޅި ކުރެއްވުމަށް ފަހު އެދެފަޅި އެއްފަޅި އަނެއް ފަޅިއާ ދިމާވާގޮތަށް ކައިރިކައިރީގައި ދެފަރާތުގައި އަތުރާލެއްވިއެވެ. ނަމަވެސް ކުޑަ ކޮތަރާއި ބޮޑު ކޮތަރު އަބްރާމް ފަޅިއެއް ނުކުރައްވައެވެ. ދެން އެޖަނަވާރުތައް ކެއުމަށް އަންނަ ބާޒުތައް އަބްރާމް ފައްސަވަމުން ގެންދެވިއެވެ.\n12 އިރު އޮއްސެމުން ދިޔަ ހިނދު އަބްރާމްއަށް ވަރަށް ފުން ނިންޖަކުން ނިދިކުރެއްވުނެވެ. އަދި ވަރަށް ބޮޑު ބިރުވެރިކަމެއް އެކަލޭގެފާނުގެ މައްޗަށް ވެރިވިއެވެ. އަދި ހުރިހާ ދިމާއަކަށް އަނދިރިކަން ފެތުރުނެވެ. 13-15 އެހިނދު މާތްރަސްކަލާނގެ ވަޙީ ކުރެއްވިއެވެ. ”އަބްރާމް. ތިބާގެ އުމުރު ދިގުވެގެންވާނެ. ތިބާ މި ދުނިޔެ ދޫކޮށް ދާނީ އަމާން ކަމާއެކު. ތިބާއަށް ތިމަންކަލާނގެ ވަރަށް މަތިވެރި ވަޢުދެއް ކުރައްވަމު. ތިބާގެ ދަރިފަސްކޮޅު އެމީހުންގެ އަމިއްލަ ޤައުމެއް ކަމުގައިނުވާ ޤައުމެއްގައި ބިދޭސީންގެ ގޮތުގައި އުޅެން ޖެހޭނެ. އެ އަޅުވެތިކަމުގެ ދަށުގައި ހަތަރުސަތޭކަ އަހަރު ވަންދެން އެމީހުން އެގޮތުގައި ތިބޭނެ. އެމީހުން އަޅުވެތިކަމުގެ ދަށުގައި ގެންގުޅުނު ޤައުމަކަށް ތިމަންކަލާނގެ ގަދަވެގެންވާ ޢަޒާބެއް ފޮނުއްވާނަން. ފަހުން އެމީހުން އެ ޤައުމުން އެނބުރި ދާނީ ގިނަ ޢަދަދެއްގެ މުދަލާއި މުއްސަނދިކަން ހިފައިގެން. 16 އޭގެ ހަތަރު ދަރިފަސްކޮޅަށް ފަހު، ތިބާގެ ޢާއިލާގެ މީހުން މިރަށަށް އެނބުރި އަންނާނެ. އޭރަކު މި ރަށުގައި އުޅޭ އަމޫރީންގެ މީހުން ކޮށްފައިވާ ފާފަތަކުގެ ސަޒާ އެ މީހުންނަކަށް ތިމަންކަލާނގެ ނުދެއްވަން.“\n17 އެދުވަހުގެ އިރުއޮއްސި އަނދިރިކަން ފެތުރިފައިވީ ވަގުތު، ދެފަޅި ކުރެވިފައިވާ ޖަނަވާރުތަކުގެ ދެމެދުން އަނގުރު އަލިފާން ތަވަޔަކުން ދުންއެޅެމުން ދާތަނާއި އަދި އަނދަމުން ދިޔަ ހުޅުގަނޑެއް އެ ދެމެދުން ދާތަން އަބްރާމްއަށް ފެނިވަޑައިގަތެވެ.\n18-21 މާތްރަސްކަލާނގެ އެދުވަހު އަބްރާމް އާއިއެކު ޢަހުދުނާމާއެއް ކުރައްވާ މިފަދައިން ވަޙީކުރެއްވިއެވެ. ”މިޞްރުގެ ސަރަހައްދު ކައިރީގައި އޮންނަ ކޯރުން ފެށިގެން ފުރާތު ކޯރާއި ހަމަޔަށް ކަލޭގެފާނުގެ ދަރިފަސްކޮޅު އާބާދުވާނެ. އެއީ ޤައިނީންގެ ރަށާއި، ޤަނިއްޒީންގެ ރަށާއި، ޤަދްމޫނީންގެ ރަށާއި، ޙިއްޘީންގެ ރަށާއި، ފިރިއްޒީންގެ ރަށާއި، ރަފާއީންގެ މީހުންގެ ރަށާއި، އަމޫރީންގެ ރަށާއި، ކަންޢާނުގެ މީހުންގެ ރަށާއި، ޖިރްޖާޝީންގެ ރަށާއި، އަދި ޔަބޫސީންގެ ރަށާއި ހަމައަށް ތިބާގެ ދަރިފަސްކޮޅު ދެމިގެން ދާނެ.“


Bali Jehunu 163 Kuda Kudhinge Therein 90 Kuhjjaku Rangalhu Vejje | Hathaavees\nބަލި ޖެހުނު 163 ކުޑަކުދިންގެ ތެރެއިން 90 ކުއްޖަކު ރަނގަޅުވެއްޖެ\nރައްކާތެރިކަމުގެ ގޮތުން މާކް އަޅައިގެން އިން ކުޑަކުއްޖަކު ގޮވައިގެން އަންހެނަކު ހިނގާފައި ދަނީ-- ފޮޓޯ/ ސަން\nރާއްޖެއިން ކޮވިޑް19 އަށް ޕޮޒިޓިވްވި ގިނަ އަދަދެއްގެ ކުޑަ ކުދިން އެ ބަލިން ރަނގަޅުވެއްޖެއެވެ.\nހެލްތު ޕްރޮޓެކްޝަން އެޖެންސީ (އެޗްޕީއޭ)ގެ ތަފާސް ހިސާބުތައް ދައްކާ ގޮތުގައި މިހާތަނަށް ރާއްޖެއިން ވަނީ 163 ކުއްޖަކަށް ކޮވިޑް19 ޖެހިފައެވެ. މިއީ ބަލި ޖެހުނު މީހުންގެ 20 ޕަސެންޓެވެ.\nއެގޮތުން ރާއްޖެއިން ކޮވިޑް19 ޖެހުނު އުމުރު ފުރާތަކަށް ބަލާއިރު 10 އަހަރުން ދަށުގެ 26 އަންހެން ކުއްޖަކާއި 37 ފިރިހެން ކުދިން ހިމެނެއެވެ. އަދި 11 އަހަރާއި 20 އަހަރާއި ދެމެދުގެ 39 އަންހެން ކުދިންނާއި 61 ފިރިހެން ކުދިން ހިމެނެއެވެ.\nރާއްޖެއިން މިހާތަނަށް 1962 މީހަކަށް ބަލި ޖެހިފައިވާއިރު 1121 މީހަކު ވަނީ ބަލިން އެއްކޮށް ރަނގަޅުވެފައެވެ. މީގެތެރޭގައި [ބަލިން ރަނގަޅުވި މީހުންގެ ތެރޭގައި] ކުޑަ ކުދިންވެސް ހިމެނެއެވެ. އެޗްޕީއޭގެ ތަފާސް ހިސާބުތައް ދައްކާ ގޮތުގައި 90 ކުއްޖަކު ވަނީ މިބަލިން ރަނގަޅުވެފައެވެ.\nއެއީ 54 ފިރިހެން ކުއްޖަކާއި 36 އަންހެން ކުއްޖެކެވެ. ބަލިޖެހުނު ކުދިންގެ ނިސްބަތަށް ބަލާއިރު 55 އިންސައްތަ ކުޑަކުދިން މިހާރު ވަނީ ބަލިން ރަނގަޅުވެފައެވެ. ރަނގަޅުވި ކުދިންގެ ތެރޭގައި އެއް އަހަރުގެ ކުއްޖަކާއި، ދެ އަހަރުގެ ފަސް ކުދިންނާއި، ހަތަރު އަހަރުގެ ހަ ކުއްޖަކު ހިމެނެއެެވެ.\nމީގެއިތުރުން ހަތަރު އަހަރާއި ބާރަ އަހަރާއި އަދި ސާދަ އަހަރުގެ ކުދިންގެ ތެރެއިން ކޮންމެ އުމުރު ފުރައަކުން ހަ ކުއްޖަކު ބަލިން ވަނީ ރަނގަޅުވެފައެވެ.\nPrevious އަތު ޖެހުނު ކޮންމެ ބާރެއް މަޖިލީހަށް، ރަނގަޅެއް ނޫން!\nNext ނަޝީދުގެ ހިތުގައި ރައްޔިތުންނަށް އިހުތިރާމެއް ނެތްކަން ހާމަވެއްޖެ: އިދިކޮޅު